C 334/58
RO
Jurnalul Oficial al Uniunii Europene
1.9.2022
(26)
Conform datelor din 2020, Irlanda nu importă țiței sau gaze din Rusia.
Dependența Irlandei de cărbunele rusesc (22 % din importurile de cărbune) este mai mică decât media UE, într-un context în care ponderea combustibililor fosili solizi în mixul energetic (7,6 %) este, de asemenea, mai mică decât în media Uniunii.
Deși expunerea Irlandei la petrolul și gazele din Rusia este mai limitată decât media Uniunii, situația geopolitică actuală și prețurile ridicate la energie sporesc nevoia imperioasă ca Irlanda să își intensifice eforturile de îndeplinire a obiectivelor privind energia din surse regenerabile stabilite în planul național privind energia și clima.
Planul de acțiune privind clima al Irlandei include obiectivul ambițios de transformare a sistemului energetic al țării până în 2030.
Acest lucru va permite Irlandei să realizeze o reducere cu 51 % a emisiilor totale de gaze cu efect de seră între 2018 și 2030.
Reformele necesare și amploarea acestei transformări vor fi considerabile, de la asigurarea investițiilor publice și private necesare, până la îndeplinirea angajamentelor la timp.
Este necesară o modernizare cuprinzătoare a infras­ tructurii energetice a Irlandei pentru a beneficia pe deplin de sursele regenerabile de energie și pentru a atinge obiectivele climatice ale Irlandei.
Crearea unui cadru de investiții favorabil facilitării și stimulării investițiilor în tranziția către energia verde va fi esențială pentru reducerea dependenței de combustibilii fosili.
În ceea ce privește sursele regenerabile de energie, persistă provocări legate de sistemul de planificare și autorizare, în special durata lungă a procedurilor de acordare a autorizațiilor de urbanism și procedurile de atac îndelungate și costisitoare.
Îmbunătățirea eficienței sistemului de planificare și de autorizare prin asigurarea disponibilității resurselor adecvate în toate etapele proceselor de planificare și prin raționalizarea cadrului general ar putea accelera evoluțiile la scară largă, accelerând astfel tranziția verde.
În plus, extinderea și consolidarea rețelei de energie electrică și acordarea de sprijin pentru infrastructura din locații-cheie vor fi esențiale pentru reducerea congestionării și pentru îmbunătățirea stabilității sale.
În special, noile interconexiuni de transport al energiei electrice cu țările învecinate vor contribui la o mai mare securitate a aprovizionării cu energie.
Creșterea capacității de stocare și introducerea în masă a punctelor de încărcare pentru vehiculele electrice vor fi, de asemenea, necesare.
În plus, dezvoltarea unei strategii naționale privind hidrogenul produs din surse regenerabile de energie ar contribui, de asemenea, la diversificarea mixului energetic.
(27)
Măsurile de eficiență energetică vor juca un rol esențial în reducerea consumului de energie.
Sunt necesare economii mari de energie pentru a atinge nu numai obiectivele Irlandei în materie de climă, ci și obiectivul la nivelul Uniunii de reducere cu 55 % a emisiilor nete de gaze cu efect de seră.
Deși planul de acțiune în domeniul climei se află pe calea cea bună, până în prezent Irlanda a rămas în urmă în ceea ce privește reducerea emisiilor de gaze cu efect de seră.
Prin aplicarea principiului „eficiența energetică pe primul loc” și prin urmărirea unor economii importante de energie în clădiri, Irlanda și-ar putea reduce dependența de importurile de energie.
Prin utilizarea pe scară mai mare a vehiculelor electrice s-ar putea valorifica producția internă de energie electrică, în loc să se depindă de importurile de combustibili.
Întrucât planul de acțiune în domeniul climei include obiectivul de un milion de vehicule electrice pe drumurile irlandeze până în 2030, este necesară instalarea în număr mare de puncte de încărcare cu energie electrică.
Va fi nevoie de o nouă creștere a nivelului de ambiție în ceea ce privește reducerea emisiilor de gaze cu efect de seră și creșterea energiei din surse regenerabile și a eficienței energetice, pentru ca Irlanda să asigure conformitatea cu obiectivele pachetului legislativ „Pregătiți pentru 55”.
(28)
Deși accelerarea tranziției către neutralitatea climatică și către alte surse de energie decât combustibilii fosili va genera costuri de restructurare semnificative în mai multe sectoare, Irlanda poate recurge la Mecanismul pentru o tranziție justă în contextul politicii de coeziune pentru a atenua impactul socioeconomic al tranziției în regiunile cele mai afectate.
De asemenea, Irlanda poate utiliza Fondul social european Plus, instituit prin Regulamentul (UE) 2021/1057 al Parlamentului European și al Consiliului (19), pentru a îmbunătăți oportunitățile de ocupare a forței de muncă și pentru a consolida coeziunea socială.
(29)
Consiliul a examinat Programul de stabilitate pentru 2022 prin prisma evaluării efectuate de Comisie, iar avizul său (20) se reflectă în recomandarea 1.
(30)
Având în vedere legăturile strânse dintre economiile statelor membre din zona euro și contribuția lor colectivă la funcționarea uniunii economice și monetare, Consiliul a invitat statele membre din zona euro să ia măsuri, inclusiv prin intermediul planurilor lor de redresare și reziliență, pentru a pune în aplicare recomandările formulate în Recomandarea din 2022 privind zona euro.
În cazul Irlandei, acest lucru se reflectă în special în recomandările 1 și 2,
(19) Regulamentul (UE) 2021/1057 al Parlamentului European și al Consiliului din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr.
1296/2013 (JO L 231, 30.6.2021, p. 21).
(20) Emis în temeiul articolului 5 alineatul (2) din Regulamentul (CE) nr.
1466/97.